CELEX: 62011TN0092
Language: sk
Date: 2011-02-18 00:00:00
Title: Vec T-92/11: Žaloba podaná 18. februára 2011 — Andersen/Komisia

2.4.2011   
            
            
               SK
            
            
               Úradný vestník Európskej únie
            
            
               C 103/28
            
         Žaloba podaná 18. februára 2011 — Andersen/Komisia
   (Vec T-92/11)
   2011/C 103/48
   Jazyk konania: angličtina
   
      Účastníci konania
   
   
      Žalobca: Jørgen Andersen (Ballerup, Dánsko) (v zastúpení: M. F. Nissen a G. Van de Walle de Ghelcke, advokáti)
   
      Žalovaná: Európska komisia
   
      Návrhy žalobcu
   
   
               —
            
            
               zrušiť článok 1 ods. 2 rozhodnutia Komisie z 24. februára 2010 vo veci štátnej pomoci C 41/08 (ex NN 35/08) — o zmluvách o dopravných službách vo verejnom záujme medzi dánskym ministerstvom dopravy a podnikom Danske Statsbaner (Ú. v. EÚ L 7, 2011, s. 1),
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Žalobca na podporu svojej žaloby uvádza tri žalobné dôvody.
   
               1.
            
            
               Prvý žalobný dôvod je založený na tom, že Komisia sa dopustila zjavne nesprávneho právneho posúdenia, keď rozhodla, že dánska vláda sa nedopustila zjavne nesprávneho posúdenia tým, že dopravné spojenie Kodaň — Ystad začlenila do systému zmlúv o službách vo verejnom záujme. Žalobca tvrdí, že toto dopravné spojenie bolo účinne prevádzkované poskytovateľmi pôsobiacimi na trhu a nemalo byť teda zahrnuté do zmlúv vo verejnom záujme.
            
         
               2.
            
            
               Druhý žalobný dôvod je založený na tom, že Komisia sa dopustila zjavne nesprávneho právneho posúdenia tým, že nepožadovala vrátenie nadmernej náhrady nezlučiteľnej so spoločným trhom poskytnutej podniku Danske Statsbaner vzhľadom na to, že dividendy boli zaplatené jeho akcionárovi — Dánsku. Žalobca sa domnieva, že ak štátu zaplatí dividendy podnik, v ktorom je jediným akcionárom štát, nepredstavuje to zákonný mechanizmus vrátenia nadmernej náhrady, ktorá je nezlučiteľná.
            
         
               3.
            
            
               Tretí žalobný dôvod je založený na tom, že Komisia sa dopustila zjavne nesprávneho právneho posúdenia tým, že uplatnila nariadenie č. 1370/2007 (1) namiesto nariadenia č. 1191/69 (2). Žalobca sa domnieva, že pokiaľ ide o protiprávnu pomoc, Komisia musí uplatniť právnu úpravu účinnú v čase, keď bola pomoc poskytnutá.
            
         
      (1)  Nariadenie Európskeho parlamentu a Rady (ES) č. 1370/2007 z 23. októbra 2007 o službách vo verejnom záujme v železničnej a cestnej osobnej doprave, ktorým sa zrušujú nariadenia Rady (EHS) č. 1191/69 a (EHS) č. 1107/70 (Ú. v. EÚ L 315, s. 1).
   
      (2)  Nariadenie Rady (EHS) č. 1191/69 z 26. júna 1969 o postupe členských štátov, ktorý sa týka záväzkov obsiahnutých v koncepcii služieb vo verejnom záujme v oblasti železničnej, cestnej a vnútrozemskej vodnej dopravy (Ú. v. ES L 156, s. 1; Mim. vyd. 07/001, s. 19).